Радио-телевизия Войводини

**Радио-телевизия Войводини** (РТВ; мадь. *Vajdasági Rádió és Televízió*, горв. *Radio-televizija Vojvodine*, слц. *Rádio-televízia Vojvodiny*, рсн. *Радио-телевизия Войводини*, рум. *Radio-televiziunea Vojvodinei*, ромс. *Radio-televizija Vojvodinaći*) реґийни явни медийни сервис гражданох Войводини. Шедзиско ше находзи у Новим Садзе.

## История

Радио-Нови Сад основани по одлуки Главного вивершного одбору Народней скупштини Войводини 1949. року. Одлуку провадзело и ришенє хторе прецизовало же ше роби о „державним привредним подприємству од покраїнскей значносци”. Програма шветочно почала на Дзень Републики 29. новембра 1949. року и тот дзень ше слави як дзень РТВ-а. Програма радия од початку конципована на пейц язикох: сербскогорватским, мадярским, словацким, румунским и руским.

Радио тиж мал улогу пропаґандного центру, зоз хторого ше одвитовало на обвиньованя сушедних державох Информбироа процив Югославиї, владаюцей КПЮ и предсидателя Републики и Партиї, Йосипа Броза Тита. Тота информативна програма була наменєна нє лєм припаднїком националних меншинох (народносцох) алє и слухачом жемох сталїнистичного блоку. Же то була главна улога радия, видзи ше и зоз того же 01. септембра 1955. року утаргнута програма на сербскогорватским и руским язику (затримана лєм єдна музична емисия), а помоцнєна пропаґанда процив клятвох и дезинформацийох на мадярским, словацким и румунским язику, а дакеди и на ческим язику. Радио-Нови Сад здобул окремни угляд у восточней Европи, прето же давал учасц модерней музики, нєзависней од идеолоґиї, цо нє бул случай у других державох Информбироа. Приєм програми бул на цалей териториї Войводини, през дзень и у сушедних державох, а вноци, пре чисти фреквенциї и вельо ширше. Сербскогорватска и руска програма, после злєпшованя одношеньох зоз СССР-ом и векшу часц Восточного блоку, ознова уведзена.

Совит роботней заєднїци Радио – Нового Саду 1971. року принєсол одлуку о снованю самостойней роботней єдинки – Телевизиї Нови Сад. Скупштина АП Войводини 1972. року принєсла одлуку о прерастаню радия до Радио – телевизиї Нови Сад (скрацено РТНС). 

Телевизийна програма ше почина емитовац од 26. новембра 1975. року зоз нового вибудованого будинку на Мишелуку. Першого дня емитована окремна емисия о новосадскей телевизиї, а ютредзень, 27. новембра, патраче на ширшим подручю Войводини мали нагоду патриц перши информативно – политични дньовнїки на сербскогорватским и мадярским язику. Телевизия на початку емитовала програму на пейцох язикох: сербскогорватским, мадярским, словацким, румунским и руским язику, а познєйше и на ромским и українским.

Зоз Републичним законом 1991. року ше меня статус електронских медийох з цильом централизациї и пребераня власносци. Зоз радиодифузних центрох на подручу Републики Сербиї, а то Радио телевизия Беоґрад, Нови Сад и Приштина, 01. януара 1992. року формоване Явне подприємство Радио – телевизия Сербиї (РТС) хторе пребера шицки средства предплати и технїчни капацитети. За часц подприємства, „оперативну єдинку” за пририхтованє и продукцию радийскей и телевизийней програми, затримана назва РТНС, алє нова нукашня реґулатива подполно знєважела здобути права. Од 2006. року РТС ше роздзелює на два явни радио – телевизийни сервиси: Радио – телевизию Сербиї зоз шедзиском у Беоґрадзе и Радио – телевизию Войводини зоз шедзиском у Новим Садзе. РТВ урядово почала зоз роботу 26. юния 2006. року. 

Под час НАТО бомбардованя 1999. року будинок Телевизиї Нови Сад на Мишелуку подполно руйновани, а заняти роботнїки благочасово евакуовани. Зоз бомбардованьом руйновани и векшина давачох радио габох алє будинок радия нє очкодовани. Будинок телевизиї на Мишелуку нє обновени так же ше телевизийна програма пририхтовала и емитовала зоз будинку НИС-а (Нафтна индустрия Сербиї) у центру Нового Саду. Будованє нового будинку на Мишелуку закончене 2019. року и у нїм такой зоз роботу почали робиц радио и администрация, а телевизия познєйше, у януару 2021. року.

## Язики

Радио – телевизия Войводини емитує програму на осем язикох: сербским, мадярским, горватским, словацким, руским, румунским, ромским, а од 2011. року и на нємецким.

Дзепоєдни ТВ емисиї ше емитую зоз знаковним язиком. Окрем того ше емитую и програми у продукциї Deutsche Welle на анґлийским язику зоз титлом на сербским язику.

## Радио

РТВ у власносци ма шлїдуюуци радио-станїци:

•	**РНС 1**, на сербским язику

•	**РНС 2**, на мадярским язику

•	**РНС 3**, на горватским, словацким, руским, румунским и ромским язику

•	**Орадио**, на сербским язику

## Телевизия

### Активни станїци:

•	**РТВ 1**, на сербским язику

•	**РТВ 2**, на сербским язику и язикох националних меншинох

### Станїци хтори вецей нє активни:
 
**1999. до 2006.**

Пред трансформацию до Радио-телевизиї Войводини, РТНС, у рамику РТС-а, мала два станїци:

•	**ТВ Нови Сад 1**

•	**ТВ Нови Сад 2**

**По 1999.**

Пред НАТО бомбардованьом, РТНС мала два канали:

•	**ТВ Нови Сад**

•	**ТВ Нови Сад плус**
## Визуелни идентитет

Кажда фарба на лоґоу означує окремни канал. Белава означує РТВ 1, желєна РТВ 2, жовта РНС 3, помаранчецова РНС 2, червена РНС 1, а лилова фарба означує веб-сайт.

## Литература

* Др Душан Попов, *Телевизија Нови Сад,* Енциклопедија Новог Сада, књига 28, Нови Сад, 2007.

* Др Душан Попов, *Радио-Нови Сад,* Енциклопедија Новог Сада, књига 22, Нови Сад, 2003.

* Мр Сања Бошковић и Маријана Римић, Продукциони код ПЗ, Медиа Арт, Нови Сад, 2010.
 
## Вонкашнї вязи

* Урядови вебсайт 
* Верзия веб сайту по руски 
*   СТРОГИ АЛЄ ПРАВЕДНИ Приповеда Михайло Рамач, дакедишнї главни и одвичательни редактор Рускей редакциї ТВ Нови Сад, автор прилогу Славко Орос
 
## Референци

Катеґория:Култура
Радио-телевизия Войводини